Lade kirkko

Lade kirkko (uđđâtárukielân Lade kyrkje já kirjetárukielân Lade kirke, ovdil meid Hlade kirke) lii kuheskirkko Lade kaavpuguásist, Ruándimist, Trøndelag läänist, Taažâst. Tot kulá Lade servikoodán, mii vist kulá Nidaros tuámuruávástkoodán. Kirho aldasijn lii kirkkoeennâm. Historjá Lade kirkko lii puárásumos kirkko ovdii Strinda kieldâst. Tot lâi ubâ kuávlu tehálumos kirkko tassaažân ko Strinda kirkko huksejui. Vuossâmuš kirkko huksejui 900-lovvoost, já tot lâi rahtum muorâst. Tááláš kirkko, mii lii rahtum keeđgist, huksejui 1100-lovvoost. Kihheen ij tieđe tárkká, kuás tot huksejui, mut huksimpargoh tuođânálásávt algii 1130-lovvoost já nuhhii oovtâ käldee mield suulân ive 1160, mut eres käldei mield esken suulân ive 1190. Koskâääigi loopâbeln kirkko tooimâi luostarin. Ive 1574 kirho omâstus sirdâšui ovtâskâs ulmui. Suulân ive 1800 uđđâ kiällutornâ huksejui káátu oolâ. Tot vuáđutivvui ive 1913. Onnáá peeivi toornâst láá kyehti kiälu: Lars Kuyandi rähtim kiällu (ive 1884) já Olsen Nauen rähtim kiällu (ive 1946). Taažâ já Ruotâ koskâsij soođij ääigi já maŋeláá meiddei nube maailmsuáđi ääigi kirkko kevttui purrâmušvuárkkán. Vaaljâkirkkon ive 1814 Ive 1814 Taažâst uárnejuvvojii vuossâmuuh riijkâvijđosiih vaaljah. Talle Lade kirkko tooimâi vaaljâkirkkon (kirjetárukielân valgkirke já uđđâtárukielân valkyrkje) ađai ulmuuh ellii tobbeen jienâstmin. Vaaljâkirhoh lijjii ohtsis paijeel 300 pirrâ Taažâ. Huksiittâs Lade kirkko lii kuhes keđgikirkko. Ton váldu-uksâ lii kirho viestâruásist nk. viärjuvisteest, mii tuáimá kirho viäskárin. Viärjuvisteest piäsá kirkkosalin. Sali nuorttiibeln lii ucce kuori. Kirho já kirkkoeennâm pirrâ lii vyeligis keđgiäiđi. Kirkkosali Kirhoost lii neeljičievâg kirkkosali, moos čäähih suulân 190 olmožid. Salist lii särnistovli, mon Jens Snekker (teikâ "Snedicher") veerâi ive 1649. Tom máálái Johan Contrafeier. Särnistoovli paajaabeln lii ruuvnâ hámásâš škajâkáttu, mii lasettui esken 1700-lovvoost. Tääl särnistovli lii kirkkosali taveuásist kuori alda, mut algâaalgâst tot lâi sali maadâseeinist já ive 1898 tot sirdui sali nubebel. Kuori puotâluvâi kirkkosalist lii luptâstâh. Kuori Kirho kuori lii keezib ko kirkkosali, já tot lii tuše 7,1 x 7,4 m. Tobbeen láá kirho álttár, álttárkärdi já álttártavlu. Álttártavlu Lade kirho álttártavlu lii maaŋgâuásásâš, ivnáá já styeres. Tast láá tääl kyehti taavlu, moi pirrâ láá muorâst veerrum uásih já moi vyelni láá albasterpaneleh. Álttártaavlu uásih láá jieškote-uvlágánijn äigipoojijn: albasterpaneleh láá 1400-lovvoost, muorâuásih 1700-lovvoost já táálááh taavluh 1900-lovvoost. Álttártaavlu albasterpanelij reliefeh ráhtojii 1400-lovvoost Eŋlandist. Algâaalgâst paneleh kullii álttárskáápán, mast lijjii uuvsah já maid lâi mahđulâš meid toppâđ. Álttárskäppi já pajaspajanempaaneel láá lappum, mut eres uásih láá vala kiävtust tááláá álttártaavlust. Lars Pedersen veerâi álttártaavlu muorâoosijd ive 1709. Tot annoo Pedersen tehálumosin pargon. Ellen Ravert, kii aasâi talle Lade Gård kärdinist, skeŋkkij Pedersen veerrâm álttártaavlu kiirkon siämmáá ive. Tááláin taavluin paajeeb kovvee Jeesus pajaspajanem já vyeleeb suu riistânnavlim. Kuohtuid máálái Ola Seter ive 1946. Kovegalleria Fáádást eres soojijn Wikimedia Commonsist láá koveh teikkâ eres tiätuvuárháh fáádást Lade kirkko. Lade kirkko Kirkesøk (Taažâ kirho kirhoi uuccâmpalvâlus)'. Taažâ kirkko. (kirjetárukielân) Lade kirkko Kulturminnesøk. Riksantikvaren – Taažâ kulttuuräärbi direktoraat. (kirjetárukielân) Käldeeh